SKRIFTLIG FORESPØRGSEL E-1635/00

af Theresa Villiers (PPE-DE) til Kommissionen

(29. maj 2000)

Om: Momsforslag

På baggrund af Kommissionens forelæggelse af spørgsmålet om moms på økofinmødet mandag den 8. maj anmodes Kommissionen om at besvare følgende spørgsmål:

1. Kan Kommissionen oplyse, hvor langt den er nået med sine forslag fra 1996 fremsat af Mario Monti med henblik på at gå over til en fælles momsordning med fuld harmonisering af momsbestemmelser og -satser?

2. På baggrund af Kommissionens indrømmelse af, at denne plan ikke er politisk og praktisk mulig, vil den da formelt opgive alle planer om en fælles momsordning baseret på Monti-dokumentet fra 1996?

3. Hvis Kommissionen ikke er rede til at distancere sig fra 1996-forslagene, vil den da belyse de forskellige punkter heri:

a) Vil fuld gennemførelse af en fælles momsordning kræve, at alle lande anvender en fælles fritagelsesordning?

b) Vil det være muligt for Det Forenede Kongerige at opretholde sin ordning med nulmoms på visse varer?

c) Er der nogen omstændigheder, hvor de foreslåede nye bestemmelser om en fælles momsordning ville kræve, at der i Det Forenede Kongerige lægges moms på bøger, fødevarer eller børnetøj?

Svar afgivet på Kommissionens vegne af Frederik Bolkestein

(5. juli 2000)

Det bør pointeres fra første færd, at det stadig er Kommissionens opfattelse, at det indre marked kunne og ville fungere bedre med et momssystem, baseret på beskatning i oprindelsesmedlemsstaten, da det ville være lettere at forvalte (og følgelig mindre bekosteligt for erhvervslivet) og mindre udsat for svig (ved at yde en større sikkerhed for et stabilt afgiftsprovenu). Da Rådet vedtog de nuværende overgangsordninger, bekræftede det også, at det gik ind for et sådant system.

Derfor har Kommissionen ikke på nogen måde til hensigt at droppe tanken om et endeligt beskatningssystem ud fra de retningslinjer, der er beskrevet i dens program fra 1996 for et fælles momssystem(1). Det må dog erkendes, at under de nuværende forhold er forudsætningerne ikke særlig gunstige med hensyn til at gøre hurtige fremskridt hen imod den nødvendige snævrere harmonisering af momssatser og lovgivning, og det er heller ikke sandsynligt, at der vil ske større fremskridt inden for den nærmeste fremtid. Det er grunden til, at Kommissionen med henblik på at forbedre det indre markeds funktion på kort sigt anser det for nødvendigt at foretage en nyvurdering af det program, den lancerede i 1996, og at fastlægge en gennemførlig strategi, baseret på de fire hovedmål: forenkling og modernisering af de gældende regler, en mere ensartet anvendelse af gældende regler og et tættere administrativt samarbejde.

Formålet med en sådan øvelse er at sætte fornyet skub i Rådet for at opnå de nødvendige forbedringer af det nuværende system så hurtigt som muligt. Dette vil naturligvis kun være muligt, hvis alle medlemsstater er indstillet på at overveje ændringer af deres nationale momssystemer og om nødvendigt at blive enige om en reduktion af det store antal særordninger eller valgmuligheder og undtagelser, som findes for øjeblikket.

Kommissionen må på et passende tidspunkt på ny overveje, hvilke forudsætninger der skal til for at gå over til det endelige system. Det er helt klart for tidligt at sige noget om disse forudsætninger, men det bør understreges, at den nulsatsordning, der anvendes i Det Forenede Kongerige, er en overgangsforanstaltning, indtil der vedtages et fælles momssystem.

(1) KOM(96) 328 endelig udg.